2017. gada 3. janvārī Noteikumi Nr. 2

Rīgā (prot. Nr. 1  2. §)

**Noteikumi par statistisko klasifikāciju sarakstu un tajā iekļauto statistisko klasifikāciju ieviešanas, uzturēšanas un publicēšanas kārtību**

Izdoti saskaņā ar

[Statistikas likuma](http://likumi.lv/ta/id/45932-valsts-statistikas-likums)

21. panta 2. punktu

1. Noteikumi nosaka statistisko klasifikāciju sarakstu (turpmāk – saraksts) (pielikums) un tajā iekļauto statistisko klasifikāciju ieviešanas, uzturēšanas un publicēšanas kārtību.

2. Sarakstā iekļauj klasifikācijas, kuras nodrošina oficiālās statistikas salīdzināmību un apriti noteiktā ekonomikas telpā:

2.1. nacionālajā līmenī – valsts vajadzībām izstrādātas nacionālās klasifi­kācijas, kā arī Eiropas Savienības un starptautiskās klasifikācijas, ja tās var lietot tieši;

2.2. Eiropas Ekonomikas zonā – Eiropas Savienības klasifikācijas, kuras izstrādā Eiropas Savienības iestādes;

2.3. starptautiskajā līmenī – starptautiskās klasifikācijas, kuras izstrādā starptautiskās organizācijas.

3. Par sarakstā iekļauto statistisko klasifikāciju ieviešanu, uzturēšanu un publicēšanu atbildīgās valsts institūcijas vai privātpersonas, kurām deleģēts valsts pārvaldes uzdevums, norādītas šo noteikumu pielikumā.

4. Centrālā statistikas pārvalde:

4.1. izveido un uztur sarakstu, normatīvajos aktos noteiktajā kārtībā iesniedzot priekšlikumus par tajā nepieciešamajām izmaiņām;

4.2. sagatavo un uztur statistisko klasifikāciju katalogu (turpmāk – katalogs). Tas ietver šādu informāciju par sarakstā iekļautajām klasifikācijām:

4.2.1. nosaukums, redakcija vai izdošanas gads;

4.2.2. statuss (nacionālā, Eiropas Savienības vai starptautiskā);

4.2.3. ieviešanas mērķis;

4.2.4. klasificēšanas objekts;

4.2.5. lietošanas joma;

4.2.6. tiesiskais pamatojums;

4.2.7. izstrādātājs;

4.2.8. atbildīgā valsts pārvaldes iestāde;

4.2.9. plānotā aktualizēšana vai pārskatīšana;

4.2.10. pieejamība;

4.2.11. lietotā kodēšanas sistēma, koda garums, līmeņu skaits;

4.2.12. kontaktpersona;

4.3. sniedz konsultācijas saistībā ar statistisko klasifikāciju izstrādi un iekļaušanu sarakstā;

4.4. nodrošina tās atbildībā esošo statistisko klasifikāciju ieviešanu, uzturēšanu un publicēšanu šo noteikumu 5.3., 5.4., 5.5., 5.6., 5.7., 5.8., 5.9. un 5.10. apakšpunktā minētajā kārtībā.

5. Valsts institūcijas vai privātpersonas, kurām deleģēts valsts pārvaldes uzdevums:

5.1. atbilstoši kompetencei pastāvīgi pārbauda sarakstā un katalogā iekļautās informācijas aktualitāti un informē Centrālo statistikas pārvaldi par nepieciešamajām izmaiņām minētajā informācijā;

5.2. informē Centrālo statistikas pārvaldi par plānoto grozījumu būtību un apjomu tās atbildībā esošajās statistiskajās klasifikācijās, kā arī par minēto klasifikāciju aktualizēšanas termiņiem;

5.3. izstrādā jaunu nacionālo statistisko klasifikāciju projektus, ja konkrētajā jomā nav starptautiski atzītu statistisko klasifikāciju (paraugklasifikāciju), vai pielāgo valsts vajadzībām Eiropas Savienības un starptautiskās statistiskās klasifikācijas, veidojot šo klasifikāciju nacionālās versijas. Klasifikācijas izveido mašīnlasāmā formātā, nodrošinot to publicēšanu ar eksporta iespēju;

5.4. nodrošina pielāgoto nacionālo statistisko klasifikāciju strukturālo atbilstību paraugklasifikācijām, veidojot papildu pozīcijas un līmeņus tā, lai katrā līmenī būtu vai nu tādas pašas pozīcijas kā atbilstošajā paraugklasifikācijas līmenī, vai arī pozīcijas, kas ir to satura precīzs sadalījums vai apkopojums;

5.5. nodrošina tās atbildībā esošo nacionālo statistisko klasifikāciju ieviešanu, sasaisti ar iepriekšējām versijām un pāreju no nacionālajām statistis­kajām klasifikācijām uz Eiropas Savienības vai starptautiskajām statistiskajām klasifikācijām;

5.6. uztur tās atbildībā esošās nacionālās statistiskās klasifikācijas;

5.7. publicē savā tīmekļvietnē tās atbildībā esošo nacionālo statistisko klasifikāciju aktuālās versijas mašīnlasāmā formātā ar eksporta iespēju vai publicē savā tīmekļvietnē saiti uz tās atbildībā esošo nacionālo statistisko klasifikāciju tīmekļvietnē [www.likumi.lv](http://www.likumi.lv);

5.8. atbilstoši kompetencei vai pēc citas valsts institūcijas vai privātpersonas lūguma piedalās Eiropas Savienības un starptautisko statistisko klasifikāciju izstrādē un ieviešanā;

5.9. nodrošina pieeju tās atbildībā esošo Eiropas Savienības un starptautisko klasifikāciju aktuālajām versijām;

5.10. nodrošina pieeju tās atbildībā esošo statistisko klasifikāciju iepriekšējām versijām, ja tās ir saistītas ar oficiālās statistikas nodrošināšanas vajadzībām.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens